钦定古今图书集成/明伦汇编/官常典/第535卷 > 张子明
## 钦定古今图书集成/明伦汇编/官常典/第535卷 > 张子明

按《明外史赵德胜传》：张子明领兵千户，洪都围久，内
外隔绝，朱文正遣子明告急于应天，以小舟从水关
潜出，夜行昼止，半月始得达。太祖问友谅兵势，对曰：
“兵虽盛，战死者不少。今江水日涸，贼巨舰将不利，师
久粮乏，援至可破也。”太祖谓子明：归语而帅：“坚守一
月，吾自取之。”还至江口，为友谅所获，令诱降城中，子
明伪许之，至城下，大呼：“我张大舍已见主上，令诸公
坚守，救且至。”贼怒，攒槊刺之死，追封忠节侯。友谅攻
抚州门，城坏三十馀丈，邓愈竖木栅，督诸将且战且
筑，于是枢密院判李继先急战死，左翼元帅牛海龙
突围死。左副元帅赵国旺引兵烧战舰，追者至，投桥
下死。友谅复攻新城门，管军百户徐明，跃马出射贼，
贼走追之，坠阱中，贼钩取去，诱降不从，死。军士张德
山夜半潜出城，焚贼舟，贼觉死。夏茂成守城楼中飞
炮死。右副指挥刘齐、右翼元帅同知朱潜、统军元帅
许圭，引兵取吉安，与友谅军力战死。赵天麟守临江，
友谅攻之，城陷，不屈死。祝宗、康泰叛，陷洪都，知府叶
琛与行省都事万思诚迎战，皆死。事平，赠子明等爵，
侯、伯以下有差。立忠臣庙于豫章，并祠十四人，以德
胜为首。而康郎山战死者三十五人，首丁普郎。